จังหวัดอุตรดิตถ์ ปล่อยขบวนรถ Mobile พาณิชย์ ลดราคา ช่วยประชาชน กระตุ้นเศรษฐกิจฐานราก
นายสหวิช อภิชัยวิศรุตกุล รองผู้ว่าราชการจังหวัดอุตรดิตถ์ ปล่อยขบวนรถ Mobile  พาณิชย์ลดราคา ช่วยประชาชน กระตุ้นเศรษฐกิจฐานราก จังหวัดอุตรดิตถ์ จำนวน 6 คัน ที่บริเวณหน้าอนุสาวรีย์พระยาพิชัยดาบหัก  โดยนำสินค้าอุปโภคบริโภคที่จำเป็นต่อการครองชีพ ราคาประหยัดคุณภาพดี เช่น ข้าวสาร  น้ำตาลทราย น้ำมันพืช ไข่ไก่ บะหมี่กึ่งสำเร็จรูป ปลากระป๋อง  สินค้าจำเป็นอื่นๆ จำนวน 100  รายการ  และสินค้าชุมชนจำหน่ายให้กับประชาชนในหมู่บ้านและชุมชนต่างๆ ในราคาที่ต่ำกว่าท้องตลาดกว่าร้อยละ 20-40 เพื่อบรรเทาความเดือดร้อนและลดภาระค่าครองชีพ ตลอดจนเป็นการลดความเสี่ยงจากการเดินทางไปจับจ่ายสินค้าให้แก่ประชาชนในช่วงที่เกิดการแพร่ระบาดของโรคติดเชื้อไวรัสโคโรนา 2019 (COVID-19) นางพิสมนต์ มงคลเทพ พาณิชย์จังหวัดอุตรดิตถ์ กล่าวว่า การดำเนินโครงการรถ Mobile  พาณิชย์ลดราคา ช่วยประชาชน กระตุ้นเศรษฐกิจฐานราก จังหวัดอุตรดิตถ์ในครั้งนี้ เป็นการดำเนินการตามมติคณะรัฐมนตรีที่มอบหมายให้กระทรวงพาณิชย์ ดำเนินการทุกจังหวัดทั่วประเทศ ในส่วนของจังหวัดอุตรดิตถ์เริ่มดำเนินปล่อยขบวนรถลงสู่พื้นที่ต่างๆ เป็นวันแรกในวันนี้ โดยจะดำเนินการอย่างต่อเนื่องทุกวันจนถึงวันที่ 30 สิงหาคม 2564 เพื่อเป็นการช่วยเหลือประชาชนด้วยการนำสินค้าอุปโภค บริโภคที่จำเป็นเข้าไปถึงทุกพื้นที่ โดยเฉพาะที่บริเวณหน้าอนุสาวรีย์พระยาพิชัยดาบหัก เป็นจุดจำหน่ายแห่งแรกและรถ Mobile เคลื่อนที่จะแบ่งไปตามจุดจำหน่ายตามโครงการนี้ทั้ง 6 คันๆ ละ 2 จุดจำหน่ายต่อวัน ครอบคลุมพื้นที่ทั้ง 9 อำเภอของจังหวัดอุตรดิตถ์ รวมทั้งสิ้น 360 จุดจำหน่าย